春無雷
作者：蘇轍
朝代：宋

paragraphs: 經冬無雪麥不死，秋雨過多深入土。
人言來歲定無麥，農父掉頭笑不許。
清明雨足麥欣欣，旋敕奴婢修破囷。
大麥過期當半熟，小麥未晚猶十分。
東家西舍發陳積，十錢一餠猶難得。
向來天公不爲人，市人半是溝中瘠。
前望麥熟一月期，老稚相勸聊忍饑。
誰令伏枕作寒熱，囊中無錢誰肯醫。
天公愛人何所吝，一春雨作雷不震。
雷聲一起百妖除，病人起舞不須扶。